Žliobiškiai

Žliobiškiai – kaimas Anykščių rajono savivaldybėje, už 5 km į pietryčius nuo Viešintų. Įsikūręs Pelyšos upelio dešiniajame krante. Per kaimą teka ir į Pelyšą įteka jos dešinieji intakai Jonupys ir Kiauliupys. Ribojasi su Sedeikių, Plikiškių, Gilvydžių kaimais, Pelyšos dvaru, Šimonių giria. Kaime įrengtas Pelyšų tvenkinys.

Priklauso Viešintų parapijai. Kapinių nebuvo.

Ties senąja kaimo kryžkele stūkso pašventintas geležinis kryžius su iš akmenų sumūrytu postamentu ir įrašu jame „Žliobiškių kaimui. 2001“.

Etimologija 

Žliobiškių kaimo vardas, pasak vietinio padavimo, kildinamas nuo purvynų. Kadaise pro šalį važiavęs ir tuose purvynuose įklimpęs ponas nusistebėjęs: „Na, ir žlioba, negali net pravažiuoti“. Tas žodis ir prigijęs vietovei.

Istorija 

Žliobiškių kaimas 1596 m. paminėtas Pelyšių dvaro inventoriuje.

1923 m. kaimą sudarė 18 sodybų, kuriose buvo 101 gyventojas. 1923 m. taip pat minimas Adampolio (Žliobiškių) viensėdis, kuriame buvo 1 sodyba su 7 gyventojais. 1936 m. kaimas išskirstytas į vienkiemius, tuomet turėjo 278,03 ha žemės. 

Kaimas garsėjo giesmininkais Jurgiu Budrevičiumi, Vytautu Valėčka ir Aldona Tunkevičiūte, muzikantu Vladu Valėčka, audėjomis Julija Misiūniene ir Danute Valėčkiene, audėja ir siuvėja Julija Gerviene. Kaime dirbo amatininkai: stalius ir baldžius Mykolas Gervė, verpimo ratelių meistras A. Adomonis, šaukštų meistrai Vytautas ir Kazimieras Valėčkos, kalvis Adomas Drilinga.

Po Antrojo pasaulinio karo iš Žliobiškių buvo ištremti į Sibirą 5 asmenys.

1949 m. balandžio 27 d. Šimonių girioje, netoli Žliobiškių kaimo, bandydami išsiveržti iš NKVD kareivių apsupties, kovėsi ir žuvo šeši Šarūno rinktinės Jauniaus būrio partizanai: būrio vadas Juozas Karvelis-Šernas-Klajūnas, Birutė Kiaulevičiūtė-Neužmirštuolė, Zuzana Railaitė-Lakštingala, Ona Talantaitė-Katinienė-Jonukas, Jonas Baltakys-Vilkas ir Povilas Pečkus-Žąsinas. Jų palaikai buvo užkasti prie Viešintų miestelio žydų kapinių. Iškilmingai perlaidoti Viešintų kapinėse 1994 m.

1949 m. Žliobiškiai kartu su Sedeikiais priklausė „Pelyšos“ kolūkiui, nuo 1953 m. – „Kalnapilio“, paskui – Andrioniškio kolūkiui, kol 1992 m. šis iširo.

Gyventojai

Žymūs žmonės 
 Jadvyga Gervytė-Tvarijonavičienė, dailininkė tekstilininkė

Šaltiniai 
]
 

Anykščių rajono savivaldybės gyvenvietės